LIETUVOS RESPUBLIKOS APLINKOS MINISTRO

Į S A K Y M A S

DĖL LIETUVOS RESPUBLIKOS APLINKOS MINISTRO 2011 M. LIEPOS 14 D. ĮSAKYMO Nr. D1-562 „DĖL SAUGOMŲ RŪŠIŲ INFORMACINĖS SISTEMOS DUOMENŲ TEIKIMO IR TVARKYMO TVARKOS APRAŠO PATVIRTINIMO“ PAKEITIMO

2013 m. gruodžio 11 d. Nr. D1-921

Vilnius

P a k e i č i u Saugomų rūšių informacinės sistemos duomenų teikimo ir tvarkymo tvarkos aprašą, patvirtintą Lietuvos Respublikos aplinkos ministro 2011 m. liepos 14 d. įsakymu Nr. D1-562 „Dėl Saugomų rūšių informacinės sistemos duomenų teikimo ir tvarkymo tvarkos aprašo patvirtinimo“ (Žin., 2011, Nr. 93-4409), ir išdėstau jį nauja redakcija (pridedama).

Aplinkos ministras	Valentinas Mazuronis

PATVIRTINTA

Lietuvos Respublikos aplinkos ministro

2011 m. liepos 14 d.

įsakymu Nr. D1-562

(Lietuvos Respublikos aplinkos ministro

2013 m. gruodžio 11 d.

įsakymu Nr. D1-921

redakcija)

SAUGOMŲ RŪŠIŲ INFORMACINĖS SISTEMOS DUOMENŲ TEIKIMO IR TVARKYMO TVARKOS APRAŠAS

I. BENDROSIOS NUOSTATOS

1. Saugomų rūšių informacinės sistemos (toliau – SRIS) duomenų teikimo ir tvarkymo tvarkos aprašas (toliau – Tvarkos aprašas) nustato duomenų apie saugomas rūšis, jų augavietes ir radavietes teikimo, tikrinimo, tvarkymo, tikslinimo principus bei duomenų gavimo tvarką.

2. Šiame SRIS duomenų teikimo ir tvarkymo tvarkos apraše naudojamos sąvokos:

2.1. SRIS gavėjas – fizinis ar juridinis asmuo, gaunantis SRIS saugomus duomenis apie saugomas rūšis, jų augavietes ir radavietes;

2.2. SRIS teikėjas – fizinis ar juridinis asmuo, pateikiantis duomenis į SRIS apie saugomas rūšis, jų augavietes ir radavietes;

2.3. SRIS tikrintojas – fizinis ar juridinis asmuo, turintis tinkamą kvalifikaciją ir ją patvirtinančius dokumentus, pagal priskirtą duomenų tikrinimo sritį tikrinantis SRIS duomenis apie saugomas rūšis, jų augavietes ir radavietes;

2.4. SRIS naudotojas – valstybės tarnautojas ar pagal darbo sutartį dirbantis darbuotojas, turintis teisę naudotis SRIS ištekliais numatytoms funkcijoms atlikti;

2.5. Ekspertas ornitologas – aukštąjį universitetinį arba jam prilygintą biomedicinos mokslų studijų srities išsilavinimą ir 5 metų saugomų paukščių tyrimų patirtį turintis asmuo;

2.6. Lizdaviečių tikrintojas – saugomos teritorijos direkcijos darbuotojas arba Ekspertas ornitologas, tikrinantys saugomų paukščių radavietes (lizdavietes);

2.7. kitos Tvarkos apraše vartojamos sąvokos atitinka Lietuvos Respublikos saugomų gyvūnų, augalų ir grybų rūšių įstatyme (Žin., 1997, Nr. 108-2727; 2001, Nr. 110-3987; 2009, Nr. 159-7200), Lietuvos Respublikos valstybės informacinių išteklių valdymo įstatyme (Žin., 2011, Nr. 163-7739), Valstybės informacinių sistemų steigimo, kūrimo, modernizavimo ir likvidavimo tvarkos apraše, patvirtintame Lietuvos Respublikos Vyriausybės 2013 m. vasario 27 d. nutarimu Nr. 180 (Žin., 2013, Nr. 23-1122), Saugomų rūšių informacinės sistemos nuostatuose, patvirtintuose Lietuvos Respublikos aplinkos ministro 2009 m. gruodžio 31 d. įsakymu Nr. D1-858 (Žin., 2010, Nr. 2-83), ir kituose teisės aktuose vartojamas sąvokas.

II. DUOMENŲ TEIKIMAS

3. Duomenys apie saugomų rūšių radavietes ir augavietes pateikiami į SRIS tik elektroniniu būdu.

4. Duomenis į SRIS pateikti galima tik prisijungus prie SRIS naudojantis prisijungimo vardu ir slaptažodžiu arba per Valstybės informacinių išteklių saveikumo platformą (toliau – VIISP).

5. SRIS teikėjas, norėdamas pateikti duomenis apie saugomas rūšis, jų augavietes ir radavietes, turi turėti galiojančią internetinę prieigą, kuria autorizuojasi prie SRIS.

6. Internetinė prieiga sukuriama SRIS teikėjui užpildžius SRIS esančią prašymo formą dėl internetinės prieigos sukūrimo. Prašymo forma dėl internetinės prieigos pildoma ir teikiama tik elektroniniu būdu.

7. SRIS teikėjui užpildžius ir pateikus prašymo formą dėl internetinės prieigos sukūrimo, jam elektroniniu paštu išsiunčiamas informacinis pranešimas apie sukurtą internetinę prieigą, kartu pateikiamas prisijungimo vardas ir slaptažodis.

8. Duomenys apie saugomas rūšis, jų augavietes ir radavietes į SRIS teikiami SRIS teikėjui užpildžius saugomos rūšies registracijos anketą (toliau – Registracijos anketa).

9. SRIS teikėjas, pildydamas Registracijos anketą, privalo užpildyti visus Registracijos anketoje pažymėtus privalomus laukus.

10. SRIS teikėjas, pildydamas Registracijos anketą, turi galimybę:

10.1. pildyti skirtingas Registracijos anketų formas priklausomai nuo to, kokius duomenis teikia – duomenis apie gyvūnus, augalus, grybus, kerpes;

10.2. išsaugoti pradėtas pildyti Registracijos anketas;

10.3. peržiūrėti, koreguoti ir tęsti išsaugotų Registracijos anketų pildymą;

10.4. matyti Registracijos anketų sąrašą ir jų būsenas.

11. SRIS teikėjui, užpildžius Registracijos anketą, SRIS patikrina, ar užpildyti visi privalomi anketos laukai, ir pateikia patikrinimui. Pateiktos tikrinimui Registracijos anketos koreguoti nebegalima.

12. Pateiktas patikrinimui Registracijos anketas galimybę peržiūrėti turi tik SRIS teikėjas ir SRIS tikrintojas.

13. SRIS teikėjai privalo teikti tikslius, tikrus ir išsamius duomenis ir atsako už pateikiamų duomenų tikslumą ir tikrumą.

14. Duomenys iš kitų valstybės ir žinybinių registrų, informacinių sistemų ir duomenų bazių gaunami teisės aktų nustatyta tvarka pagal duomenų teikimo ir gavimo sutartis.

III. DUOMENŲ TIKRINIMAS

15. Siekiant užtikrinti į SRIS teikiamų duomenų apie saugomas rūšis, jų augavietes ir radavietes tikslumą ir teisingumą, prieš paskelbiant juos SRIS, duomenis tikrina SRIS tikrintojas.

16. SRIS tikrintojas, kuriam yra sukurta internetinė prieiga, turi galimybę atlikti duomenų apie saugomas rūšis, jų augavietes ir radavietes tikrinimą.

17. SRIS tikrintojas turi užpildyti prašymo formą dėl internetinės prieigos sukūrimo ir pateikti kvalifikaciją įrodančius dokumentus, kuriais būtų galima įsitikinti SRIS tikrintojo kvalifikacija tikrinti duomenis apie tam tikras saugomas rūšis ar jų grupes.

18. SRIS tikrintojui užpildžius ir pateikus prašymo formą dėl internetinės prieigos sukūrimo, SRIS naudotojas elektroniniu paštu informuojamas apie jam sukurtą užduotį patikrinti prašymo formą dėl internetinės prieigos sukūrimo.

19. SRIS naudotojas turi per 10 darbo dienų įvertinti SRIS tikrintojo pateiktą prašymo formą dėl internetinės prieigos sukūrimo ir patenkinti, atmesti arba pareikalauti patikslinti prašymą.

20. SRIS naudotojui patenkinus prašymą dėl internetinės prieigos sukūrimo, SRIS tikrintojui elektroniniu paštu išsiunčiamas informacinis pranešimas apie sukurtą internetinę prieigą, kartu pateikiamas prisijungimo vardas ir slaptažodis.

21. SRIS tikrintojas prie SRIS jungiasi naudodamas prisijungimo vardą ir slaptažodį arba VIISP.

22. Duomenys apie saugomas rūšis, jų augavietes ir radavietes SRIS tikrintojo patikrai priskiriami pagal SRIS tikrintojo kompetenciją. Kiekvienas SRIS tikrintojas turi jam SRIS priskirtas kompetencijas – konkrečius duomenis apie rūšis (arba būrius, tipus, karalystes), kurias jis gali tikrinti.

23. SRIS tikrintojas apie jo patikrai priskirtus duomenis apie saugomas rūšis, jų augavietes ir radavietes yra informuojamas informaciniu pranešimu, kuris automatiškai SRIS tikrintojui išsiunčiamas elektroniniu paštu per SRIS.

24. SRIS tikrintojas turi patikrinti jo patikrai priskirtus duomenis ne vėliau kaip per mėnesį.

25. SRIS tikrintojas patikrina pateiktus duomenis apie saugomas rūšis, jų augavietes ir radavietes ir, jei duomenys yra išsamūs ir teisingi, juos patvirtina. Saugomos rūšies radavietės ar augavietės biotopo aprašymas laikomas pakankamu, jeigu jo aprašymo apimtis leidžia SRIS tikrintojui pagrįstai nuspręsti, ar saugomos rūšies individai buvo stebėti jiems būdingoje aplinkoje, ir ar stebėjimo faktas gali būti laikomas patikimu.

26. SRIS tikrintojo patvirtinti duomenys yra išsaugomi SRIS.

27. Duomenims, kuriuose randama trūkumų arba netikslumų, SRIS tikrintojas suformuoja pastabas ir grąžina Registracijos anketą SRIS teikėjui.

28. SRIS teikėjas elektroniniu paštu informuojamas apie grąžintą tikslinimui Registracijos anketą.

29. SRIS teikėjas peržiūri SRIS tikrintojo suformuotas pastabas, koreguoja duomenis Registracijos anketoje ir pakartotinai teikia patikslintą Registracijos anketą tikrinimui. SRIS teikėjas privalo anketą patikslinti ne vėliau kaip per 10 darbo dienų nuo pastabų gavimo ir tai gali daryti ne daugiau kaip 3 kartus, kitu atveju Registracijos anketa automatiškai pašalinama iš SRIS. Jei SRIS teikėjas į pateiktas pastabas nereaguoja ir Registracijos anketos nepatikslina per 30 kalendorinių dienų, Registracijos anketa pašalinama iš SRIS.

30. SRIS tikrintojas, prieš tvirtindamas duomenis, pažymi, ar palikti Registracijos anketoje pateiktas nuotraukas. Nepažymėtos nuotraukos po patvirtinimo yra pašalinamos.

IV. DUOMENŲ GAVIMAS

31. Visi fiziniai ir juridiniai asenys SRIS turi galimybę matyti bendro pobūdžio informaciją ir statistinius duomenis, kurie neatskleidžia tikslių saugomų rūšių, jų radaviečių ir augaviečių vietų.

32. Išsamūs duomenys apie saugomas rūšis, jų augavietes ir radavietes su tikslia saugomos rūšies radimo vieta teikiami tik elektroniniu būdu:

32.1. SRIS gavėjams, turintiems internetinę prieigą duomenų gavimui;

32.2. SRIS gavėjams, kurie yra pateikę prašymą gauti išrašą duomenims apie saugomų rūšių, jų augaviečių ir radaviečių buvimą tam tikroje teritorijoje arba apie tam tikros saugomos rūšies paplitimą (toliau – Išrašas).

33. SRIS gavėjams internetinė prieiga suteikiama užpildžius prašymo formą dėl internetinės prieigos sukūrimo ir pagrindus duomenų gavimo tikslą ir įsipareigojus duomenis neplatinti ir neatskleisti tretiesiems asmenims, išskyrus tuos atvejus, kai yra rengiami teritorijų planavimo, gamtotvarkos, saugomų rūšių apsaugos planai, vidinės miškotvarkos projektai, planuojamos ūkinės veikos poveikio aplinkai vertinimo ir planų ir programų strateginio pasekmių aplinkai vertinimo apimties nustatymo dokumentai ir šių vertinimų ataskaitos.

34. SRIS gavėjui užpildžius ir pateikus prašymo formą dėl internetinės prieigos sukūrimo, SRIS naudotojas elektroniniu paštu gauna informacinį pranešimą apie jam sukurtą užduotį patikrinti prašymo formą dėl internetinės prieigos sukūrimo.

35. SRIS naudotojas per 10 darbo dienų turi įvertinti SRIS gavėjo pateiktą prašymo formą dėl internetinės prieigos sukūrimo ir patvirtinti, patvirtinti iš dalies (suteikti prieigą prie dalies prašomų duomenų), atmesti arba pareikalauti patikslinti prašymą.

36. Jei SRIS gavėjo pateikta prašymo forma dėl internetinės prieigos sukūrimo yra netiksli ar trūkta pagrindžiamosios informacijos, SRIS naudotojas pateikia pastabas ir grąžina prašymo formą SRIS gavėjui patikslinti.

37. SRIS gavėjas elektroniniu paštu informuojamas apie grąžintą tikslinimui prašymo formą dėl internetinės prieigos sukūrimo.

38. SRIS gavėjas peržiūri SRIS naudotojo pateiktas pastabas, patikslina duomenis prašymo formoje ir pakartotinai teikia patikslintą prašymo formą. SRIS gavėjas privalo prašymą patikslinti ne vėliau kaip per 10 darbo dienų nuo pastabų gavimo ir tai gali daryti ne daugiau kaip 3 kartus, kitu atveju prašymo forma dėl internetinės prieigos sukūrimo automatiškai pašalinama.

39. Gavęs patikslintą ar pakartotinai patikslintą prašymo formą dėl internetinės prieigos sukūrimo, SRIS naudotojas prašymo formą įvertina per 5 darbo dienas.

40. SRIS naudotojui patvirtinus prašymą dėl internetinės prieigos sukūrimo, SRIS gavėjui elektroniniu paštu išsiunčiamas informacinis pranešimas apie sukurtą internetinę prieigą, kartu pateikiamas prisijungimo vardas ir slaptažodis.

41. Išrašas SRIS gavėjams teikiamas užpildžius prašymo formą dėl Išrašo gavimo, pagrindus duomenų gavimo tikslą ir įsipareigojus duomenis neplatinti ir neatskleisti tretiesiems asmenims.

42. SRIS naudotojas per 10 darbo dienų turi įvertinti SRIS gavėjo pateiktą prašymą dėl Išrašo gavimo ir suformuoti Išrašą arba pateikti išvadą dėl atsisakymo pateikti Išrašą.

43. SRIS naudotojui patenkinus prašymą gauti Išrašą, SRIS gavėjas elektroniniu paštu informuojamas apie į jo internetinę prieigą atsiųstą išrašą apie saugomas rūšis, jų augavietes ir radavietes (1 priedas).

44. SRIS duomenys SRIS gavėjams teikiami neatlygintinai.

45. SRIS duomenys SRIS gavėjams teikiami vadovaujantis atsargumo principu, t. y. duomenys apie konkrečių saugomų rūšių tikslias radavietes ir augavietes teikiami tik tuo atveju, jeigu tokių duomenų atskleidimas nesukels grėsmės saugomų rūšių jų radavietėse ir augavietėse išlikimui.

V. DUOMENŲ TVARKYMAS IR TIKSLINIMAS

46. SRIS gavėjai, radę duomenyse klaidų, privalo apie tai pranešti SRIS naudotojui. Pastebėtos klaidos saugomų rūšių duomenyse yra pateikiamos elektroniniu būdu per SRIS.

47. SRIS naudotojui SRIS suformuoja informacinį pranešimą apie SRIS gavėjo galimai rastus klaidingus duomenis. SRIS naudotojas, gavęs informaciją apie galimai klaidingus duomenis, priima sprendimą dėl būtinybės duomenis patikslinti ir suformuoja užduotį duomenis pateikusiam SRIS teikėjui peržiūrėti Registracijos anketą ir įvertinti duomenų teisingumą, taip pat informuoja Tikrintoją.

48. SRIS teikėjas per 30 kalendorinių dienų nuo užduoties gavimo turi galimybę pateikti patikslintus duomenis.

49. SRIS tikrintojas elektroniniu paštu gauna informacinį pranešimą apie reikalingus įvertinti SRIS teikėjo pakoreguotus duomenis ir, jeigu duomenys yra ištaisyti, juos patvirtina SRIS.

50. Jei SRIS teikėjas neištaiso per nurodytą koregavimo terminą įvestų duomenų, jo Registracijos anketa yra pašalinama.

51. Tikrinimui atnaujintą Registracijos anketą SRIS teikėjas pakartotinai gali teikti 3 kartus. Jei per 3 derinimo kartus Registracijos anketa nėra patvirtinama, ji yra atmetama ir negali būti pakartotinai teikiama.

52. Esant poreikiui, SRIS naudotojas, turi galimybę pašalinti Registracijos anketą nurodydamas pašalinimo priežastis.

53. Duomenys apie saugomų paukščių radavietes SRIS, kai yra užfiksuota jų lizdavietė, kuri yra saugoma nevykdant miško kirtimų pagal Miško kirtimų taisykles, patvirtintas aplinkos ministro 2010 m. sausio 27 d. įsakymu Nr. D1-79 (Žin., 2010, Nr. 14-676), gali būti peržiūrimi ir tikslinami gavus žemės ar miško savininko, valdytojo ar naudotojo prašymą su informacija, kad saugomų paukščių lizdavietės nebėra, arba Valstybinės miškų tarnybos pranešimą apie būtinybę tikslinti duomenis apie saugomų paukščių radavietes.

54. Prašymas dėl duomenų peržiūrėjimo yra pateikiamas raštu arba elektroniniu paštu Aplinkos ministerijai.

55. Klausimą dėl SRIS duomenų tikslinimo reikalingumo sprendžia aplinkos ministro patvirtinta Saugomų rūšių radaviečių, augaviečių duomenų tikslinimo komisija (toliau – Komisija), sudaryta iš Aplinkos ministerijos, Valstybinės miškų tarnybos, Valstybinės saugomų teritorijų tarnybos prie Aplinkos ministerijos, saugomų teritorijų direkcijų, mokslo institucijų, nevyriausybinių gamtosaugos, miško savininkų organizacijų atstovų.

56. Aplinkos ministerija, gavusi žemės ar miško savininko, valdytojo ar naudotojo prašymą dėl SRIS duomenų tikslinimo, per 30 darbo dienų jį išnagrinėja ir kreipiasi į saugomos teritorijos direkciją, jei saugomo paukščio radavietė (lizdavietė) yra saugomų teritorijų direkcijų administruojamose ir joms priskirtose nacionalinėse saugomose teritorijose ir Europos ekologinio tinklo „Natura 2000“ teritorijose, ar į Ekspertą ornitologą dėl pateiktos informacijos patikrinimo vietoje.

57. Aplinkos ministerija kartu su gautu prašymu patikrinti informaciją Lizdaviečių tikrintojui pateikia visą turimą informaciją apie toje teritorijoje tikrintinas saugomų paukščių radavietes (lizdavietes).

58. Lizdaviečių tikrintojas, gavęs prašymą patikrinti informaciją apie saugomo paukščio radavietę (lizdavietę), nuvyksta į nurodytą vietą, patikrina turimą informaciją ir pateikia ataskaitą Aplinkos ministerijai.

59. Lizdaviečių tikrintojas, tikrindamas saugomų paukščių radavietę (lizdavietę) turi:

59.1. patikrinti saugomų paukščių radavietės užimtumą laikotarpyje, kuris geriausiai atspindi saugomų rūšių radavietės užimtumą, kuris yra:

Balandžio I dekada – birželio III dekada	Jūrinis ir kilnusis erelis, žuvininkas.
Balandžio II dekada – liepos III dekada	Juodasis gandras, mažasis ir didysis erelis rėksnys, vištvanagis.
Kovo II dekada – gegužės II dekada	Uralinė pelėda, didysis apuokas.

59.2. patikrinti saugomas paukščių radavietes tik esant palankioms oro sąlygomis (t. y. > 0°C oro temperatūra, be kritulių, vėjas < 12°m/s), šviesiu paros metu;

59.3. turėti įrangą ir prietaisus, leisiančius kokybiškai apžiūrėti, ištirti, identifikuoti vietą ir dokumentuoti.

60. Lizdaviečių tikrintojas, nuvykęs į vietą:

60.1. suranda lizdą, įvertina lizdo užimtumą; jei lizdas užimtas, nustato lizdą užėmusią rūšį. Esant galimybei padaro nuotraukas, geriausiai atspindinčias lizdo užimtumą;

60.2. nustato lizdo, jį laikančios šakų struktūros būklę, lizdo medžio būklę ir supančio medyno būklę matomumo ribose; esant galimybei padaro nuotraukas, geriausiai atspindinčias išvardintų parametrų būklę;

60.3. patikrina miško plotą, kurį riboja du kartus didesnis spindulys nei numatytas tai rūšiai;

60.4. radus naują lizdą, neregistruotą SRIS, nustatomos jo koordinatės (LKS ar WGS), lizdą užėmusi rūšis (jei lizdas užimtas), medžio rūšis, lizdą laikančių šakų struktūros būklė, lizdo medžio būklė ir supančio medyno būklė matomumo ribose, esant galimybei padaromos nuotraukos, geriausiai atspindinčios išvardintų parametrų būklę;

60.5. pateikia visą surinktą medžiagą ir ataskaitą Aplinkos ministerijai.

61. Aplinkos ministerija, gavusi Lizdaviečių tikrintojo ataskaitą, per 30 kalendorinių dienų suorganizuoja Komisijos posėdį, kuri nusprendžia, kurie duomenys turi būti tikslinami.

62. Komisijai pateikiama patikros ataskaita, kurioje surinkti duomenys, sugrupuoti pagal LR Saugomų augalų, gyvūnų ir grybų rūšių sąrašo (toliau – Saugomų rūšių sąrašas), patvirtinto aplinkos ministro 2000 m. liepos 20 d. įsakymu Nr. 306 (Žin., 2000 Nr. 66-1998; 2007, Nr. 36-1331) kategorijas ir jų radaviečių būklę:

62.1. paukščių, kurie yra įrašyti į Saugomų rūšių sąrašą, rūšių užimti lizdai;

62.2. kitų paukščių rūšių užimti lizdai;

62.3. nenaudojami lizdai, lizdai yra, medžiai ir medynai geros būklės;

62.4. išbyrėję lizdai, bet medžiai ir medynai tinkami paukščiams susikrauti lizdus iš naujo;

62.5. sunykęs lizdo medis, bet medynas tinkamas, yra potencialių medžių lizdui krauti netoliese;

62.6. dėl miško raidos procesų sunykę lizdas (buveinė);

62.7. dėl žmogaus kaltės sunykę lizdas (buveinė).

63. Komisija, išnagrinėjusi pateiktą ataskaitą, priima sprendimą, kokių rūšių ir kokios būklės saugomų paukščių radavietės bus saugomos, kiek metų, ar reikia pasibaigus saugojimo terminui nuvykti į vietą patikrinimui.

64. Aplinkos ministerija, gavusi Komisijos išvadas dėl saugomų paukščių radaviečių tikslinimo, per 10 darbo dienų patikslina SRIS duomenis ir pateikia Miškų kadastro integruotai informacinei sistemai informaciją apie aktualias saugomų paukščių radavietes ir informuoja apie priimtą sprendimą pareiškėją. Informacija Miškų kadastro integruotai informacinei sistemai pateikiama per 5 darbo dienas po duomenų patikslinimo SRIS.

65. SRIS administratorius, patvirtintas Lietuvos Respublikos aplinkos ministro 2009 m. gruodžio 31 d. įsakymu Nr. D1-858 (Žin., 2010, Nr. 2-83), pakeičia arba papildo SRIS duomenis, kai:

65.1. pasikeičia saugomos rūšies lietuviškas ar lotyniškas pavadinimas;

65.2. pasikeičia saugomos rūšies hierarchinė padėtis gyvūnų, augalų ar grybų klasifikavimo sistemoje;

65.3. saugoma rūšis įtraukiama į Lietuvos saugomų gyvūnų, augalų ir grybų rūšių sąrašą ar priskiriama kitai šio sąrašo kategorijai arba įtraukiama į kitus konvencijų, Europos Sąjungos direktyvų ir reglamentų, tarptautinių susitarimų priedus, kuriuose skelbiami saugomų rūšių sąrašai.

66. Duomenys apie saugomas rūšis, jų augavietes ir radavietes tampa archyviniai praėjus 10 metų nuo Registracijos anketoje nurodytos stebėjimo datos.

67. Senesni nei 10 metų duomenys apie saugomas rūšis, jų augavietes ir radavietes į SRIS teikiami kaip archyviniai.

VI. BAIGIAMOSIOS NUOSTATOS

68. Asmenys, pažeidę SRIS duomenų teikimo ir tvarkymo tvarkos aprašo reikalavimus ar sukėlę grėsmę saugomų rūšių išlikimui, gali būti traukiami atsakomybėn Lietuvos Respublikos įstatymų ir kitų teisės aktų nustatyta tvarka.

_________________

Saugomų rūšių informacinės sistemos

duomenų teikimo ir tvarkymo tvarkos aprašo

1 priedas

(Lietuvos Respublikos aplinkos ministro

2013 m. gruodžio 11 d.

įsakymo Nr. D1-921

redakcija)

Lietuvos Respublikos aplinkos ministerija, Jakšto g. 4-9, Vilnius, LT-01105,

tel. +370 5 266 3661, faks. +370 5 266 3663, el. paštas: info@am.lt

IŠRAŠAS

IŠ SAUGOMŲ RŪŠIŲ INFORMACINĖS SISTEMOS

Išrašo Nr.

Išrašo suformavimo data:

Išrašą užsakiusio asmens duomenys:

Vardas
Pavardė / Įmonės pavadinimas
Asmens kodas / Įmonės kodas
Prašymo numeris
Prašymo data
Adresas
El. pašto adresas
Telefono numeris

Išrašo duomenys:

[Pateikiami duomenys ir / arba žemėlapio fragmentas pagal suformuotą užklausą]

Išrašo naudojimo tikslas:

Išrašą suformavo: Saugomų rūšių informacinė sistema

Išraše pateikiama iki MMMM-MM-DD dienos užfiksuota situacija.

DĖMESIO! Saugomų rūšių informacinės sistemos duomenis galima naudoti Saugomų rūšių informacinės sistemos duomenų teikimo ir tvarkymo tvarkos aprašo nustatyta tvarka.

_________________